*Projekts*

**Informatīvais ziņojums**

**„Par priekšlikumu sniegšanu par turpmāko rīcību**

**saistībā ar sabiedrību ar ierobežotu atbildību „Latvijas Lauku konsultāciju un izglītības centrs””**

# 1. Situācijas apraksts

2015. gada 22. oktobrī Saeima pieņēma likumu “Grozījumi Valsts pārvaldes iekārtas likumā”, kurā jaunā redakcijā tikai izteikts 88. pants, paredzot nosacījumus, kad publiska persona savu funkciju efektīvai izpildei var dibināt kapitālsabiedrību.

Ar Ministru prezidenta 2012. gada 19. jūnija rīkojumu Nr. 233 „Par darba grupu” tika izveidota darba grupa (turpmāk – Darba grupa). Saskaņā ar minētā rīkojuma 3. punktu tika uzdots izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot Darba grupas viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju.

Ministru kabinets 2013. gada 11. jūnija sēdē (prot. Nr. 34 37.§) ar protokollēmuma 2. punktu uzdeva ministrijām atbilstoši kompetencei izvērtēt Informatīvā ziņojuma 5. pielikumā ietverto Darba grupas ieteikumu finansiālos un tiesiskos riskus un iesniegt Ministru kabinetā Informatīvā ziņojuma 5. pielikumā noteiktajā termiņā priekšlikumus par turpmāko rīcību.

Izpildot Ministru prezidenta doto uzdevumu, Darba grupa sagatavoja informatīvo ziņojumu „Par valsts līdzdalības kapitālsabiedrībās izvērtēšanu un ar Ministru prezidenta 2012. gada 19. jūnija rīkojumu Nr. 233 izveidotās darba grupas priekšlikumiem turpmākajai rīcībai” (turpmāk – Informatīvais ziņojums), kas tika izskatīts un atbalstīts Ministru kabineta 2013. gada 11. jūnija sēdē (prot. Nr. 34 37.§). Protokollēmuma (prot. Nr. 34 37.§) 2. punktā dots uzdevums izvērtēt ar Ministru prezidenta 2012. gada 19. jūnija rīkojumu Nr. 233 izveidotās darba grupas ziņojumā par valsts līdzdalības kapitālsabiedrībās izvērtēšanu un priekšlikumiem turpmākai rīcībai rekomendācijas – mainīt juridisko statusu SIA “Latvijas Lauku konsultāciju un izglītības centrs”, jo tā darbība pēc būtības atbilst valsts aģentūras statusam.

Atbilstoši Informatīvajā ziņojumā norādītajam Zemkopības ministrijai (turpmāk – ministrija) ir jāizvērtē sabiedrības ar ierobežotu atbildību „Latvijas Lauku konsultāciju un izglītības centrs” (turpmāk – LLKC) juridiskā statusa maiņa, reizē izvērtējot iespēju kapitālsabiedrību pārveidot par valsts aģentūru, un jāsniedz priekšlikumi par turpmāko rīcību.

**2.** **LLKC darbības apraksts**

Ar Latvijas Republikas Ministru kabineta 1997. gada 7. maija rīkojumu Nr. 217 tika izveidota bezpeļņas organizācija – sabiedrība ar ierobežotu atbildību “Latvijas Lauksaimniecības konsultāciju un izglītības atbalsta centrs”, kas, pamatojoties uz dalībnieku kopsapulces lēmumu, 2004. gada 9. novembrī tika ierakstīta Komercreģistrā kā sabiedrība ar ierobežotu atbildību “Latvijas Lauku konsultāciju un izglītības centrs”. Sabiedrībai ir divi dalībnieki:

1. biedrība “Latvijas Zemnieku federācija” ar 7746 daļām (katras daļas nominālvērtība ir EUR 1,00);
2. Latvijas Republikas Zemkopības ministrija ar 1 131 580 daļām (katras daļas nominālvērtība ir EUR 1,00).

LLKC darbojas visā Latvijas teritorijā, tai ir 26 reģionālie biroji, kas veic darbības komercsabiedrībai izvirzīto mērķu izpildīšanai.

LLKC darbības virzieni ir saistīti ar lauku attīstības veicināšanu:

* ekspertīzi un pētniecību,
* sadarbības veicināšanu,
* izglītošanu un informēšanu,
* uzņēmējdarbības veicināšanu.

Tas ietver lauksaimniecības, mežsaimniecības un zivsaimniecības nozari, kā arī nelauksaimniecisko uzņēmējdarbību lauku teritorijās.

2008. gadā pēc LLKC iekšējās reorganizācijas tika strukturāli nodalīts komercpakalpojumu virziens un valsts uzdoto uzdevumu virziens (atsevišķas struktūrvienības komercpakalpojumu sniegšanai un atsevišķas – valsts deleģēto uzdevumu izpildei). Valsts deleģētos uzdevumus pilda LLKC struktūrā ietilpstošās reģionālās nodaļas. Šie uzdevumi ir pilnībā apmaksāti no sabiedriskajiem līdzekļiem un nav saistīti ar kādas maksas saņemšanu no pakalpojumu saņēmējiem. Savukārt LLKC konsultāciju biroji sniedz maksas komercpakalpojumus. Tādējādi LLKC ir strukturāli nodalīta valsts budžeta finansētu pasākumu īstenošana no komercpakalpojumu sniegšanas, nodalot arī struktūrvienībās nodarbinātos, finanšu plūsmas, bankas kontus ienākošajiem un izejošajiem finanšu līdzekļiem un grāmatvedības uzskaiti.

* 1. **Valsts deleģēto uzdevumu izpilde**

Valsts deleģētos uzdevumus komercsabiedrībai 2015. gadā nosaka pieci līgumi, kas noslēgti starp Zemkopības ministriju un LLKC. Tie ir līgumi par:

a) **Valsts budžeta dotāciju** par informācijas analīzes un apmaiņas pasākumu kompleksu lauku attīstības politikas īstenošanai un ietver laukaugu ražu prognozēšanas sistēmas uzturēšanu un ikgadēju prognožu sagatavošanu, lauksaimniecības nozaru bruto seguma aprēķināšanu, lauku saimniecību uzskaites datu tīklam (SUDAT) nepieciešamās informācijas sagatavošanu, kā arī statistikas datu iegūšanu un apkopošanu par lauku saimniecībām;

b) **Valsts Lauku tīkla (VLT) Rīcības programmas** darbību īstenošanu. Galvenās darbības ir saistītas ar informatīvu pasākumu īstenošanu lauku teritoriju iedzīvotājiem, organizācijām, uzņēmējiem par LAP atbalsta iespējām un lauksaimniecības un mežsaimniecības nozaru aktualitātēm (semināri, konferences), pieredzes apmaiņas un labās prakses izplatīšanas pasākumu par Lauku attīstības programmas 2014.–2020. gadam (LAP) sniegto ieguldījumu īstenošanu, informatīvo ziņu lapu sagatavošanu un izdošanu, kā arī atbalstu lauku jauniešu uzņēmējdarbības veicināšanai un lauku teritoriju ekonomiskās aktivitātes veicināšanai. Tāpat tiek nodrošināta nozares NVO līdzdalība viedokļa paušanā ES institūciju darba grupās, kā arī citi lauku attīstību un LAP īstenošanu sekmējoši pasākumi, tostarp LAP uzraudzības un novērtēšanas rezultātu izplatīšana;

c) **LAP VLT sekretariāta** darbības nodrošināšanu. Galvenie uzdevumi ir sekmīgi īstenot VLT Rīcības programmas darbības, izstrādāt komunikācijas plānu par LAP un panākt tā īstenošanu, nodrošināt kvalitatīvu informācijas apriti par aktuālu lauku attīstības informāciju, izzināt sabiedrības (piemēram, lauksaimnieku organizāciju, vietējās rīcības grupu) viedokli un apkopot un sniegt priekšlikumus lauku attīstības politikas veidošanas vajadzībām, pildīt Eiropas inovāciju partnerības lauksaimniecības ražīgumam un ilgtspējai tīkla kontaktpunkta Latvijā pienākumus un iesaistīties Eiropas Tīklā lauku attīstībai;

d) **Valsts Zivsaimniecības sadarbības tīkla (VZST) Rīcības programmas** darba plāna darbību īstenošanu. Galvenās darbības ir akvakultūras un piekrastes teritoriju ekonomiskās aktivitātes veicināšanas programma, lai sekmētu mazo akvakultūras un jūras piekrastes zvejniecības uzņēmumu attīstību, atbalsts jauniešiem akvakultūras un zvejniecības uzņēmējdarbības veicināšanai, informatīvu pasākumu īstenošana zivsaimniecības nozares organizācijām, uzņēmējiem par Rīcības programmas zivsaimniecības attīstībai 2014.–2020. gadam (ZRP) atbalsta iespējām un zivsaimniecības nozares aktualitātēm (semināri, konferences), pieredzes apmaiņas un labās prakses izplatīšanas pasākumi par ZRP sniegto ieguldījumu, informatīvo ziņu lapu sagatavošana;

e) **VZST sekretariāta** darbības nodrošināšanu. Galvenie uzdevumi ir sekmīgi īstenot ZST Rīcības programmas darbības, izstrādāt komunikācijas plānu par ZRP un panākt tā īstenošanu, nodrošināt kvalitatīvu informācijas apriti par zivsaimniecībai nozīmīgo teritoriju ilgtspējīgas attīstības jautājumiem un nozares aktualitātēm, izzināt sabiedrības (piemēram, zivsaimniecības nozares ražotāju un pārstrādātāju organizāciju, vietējās rīcības grupu) viedokli un apkopot un sniegt priekšlikumus zivsaimniecībai nozīmīgo teritoriju ilgtspējīgas attīstības un zivsaimniecības politikas veidošanas vajadzībām, iesaistīties Eiropas Zivsaimniecības teritoriju tīklā (*FARNET*) un veicināt zivsaimniecības vietējo rīcības grupu starpteritoriju un transnacionālo sadarbību.

Lai gan valsts kapitālsabiedrības statuss nav obligāts priekšnoteikums LLKC deleģēto uzdevumu izpildei, Zemkopības ministrija kopš 1991. gada ir ieguldījusi valsts budžeta līdzekļus lauku konsultatīvās un informācijas apmaiņas sistēmas izveidē Latvijā, lai LLKC varētu veiksmīgi pildīt izvirzītos uzdevumus lauksaimniecības un lauku attīstībā. LLKC līdzšinējā darbība un pieredze lauku konsultatīvās un informācijas apmaiņas sistēmas ieviešanā valstī ir arī viens no iemesliem, kādēļ LLKC tika izvēlēts par VLT un ZST pienākumu izpildītāju.

Turklāt privātajiem komersantiem deleģētie pasākumi uzņēmējdarbības aktivitātes veicināšanai Latvijas valsts un pašvaldību personu ieskatā līdz šim nav bijuši sekmīgi un attaisnojušies. Uz biznesa inkubatoru ierīkotās infrastruktūras labo kvalitāti, bet to veikuma nepilnībām iepriekšējā plānošanas periodā norādīja arī Eiropas Revīzijas palāta savā īpašajā ziņojumā <http://www.europarl.europa.eu/meetdocs/2014_2019/documents/cont/dv/sr14_07_/sr14_07_lv.pdf>. Tāpat arī Ekonomikas ministrija 2014.–2020. gada plānošanas periodā ir atteikusies no biznesa inkubatoru operatoru funkciju deleģēšanas privātiem komersantiem, jo to darbība Latvijā nebija apmierinoša. Savukārt Latvijas pašvaldības uzsāk savu uzņēmējdarbības atbalsta speciālistu algošanu, kā arī veido Uzņēmējdarbības attīstības centrus un fondus uzņēmējdarbības un inovāciju atbalstam. Tātad valsts īstenotās politikas līmenī ir atzīts, ka tiešāka valsts iesaistīšanās uzņēmējdarbības uzsākšanas atbalstā ir ļoti būtiska.

**3**. **Ieņēmumu sadalījums**

2015. gadā LLKC plānotajā ieņēmumu struktūrā komercpakalpojumi paredzēti 33,0 % apmērā no kopējiem plānotajiem ieņēmumiem, valsts budžeta dotācijas – 3,5 %, VLT kopējais finansējums – 57,8%, VZST finansējums – 5,4 % un dalība ārvalstu projektos – 0,3% apmērā.

LLKC plānotie ieņēmumi 2015. gadā

|  |  |  |  |
| --- | --- | --- | --- |
| **Uzdevumi, darbības virzieni** | **Finansējuma avots un valsts budžeta apakšprogrammas** | **Plānotie ieņēmumi 2015, EUR**  | **%** |
| grāmatvedības konsultācijas un pakalpojumi | Ieņēmumi no pakalpojumiem | 1 447 333 | 17,3% |
| ekonomikas konsultācijas un pakalpojumi | Ieņēmumi no pakalpojumiem | 396 792 | 4,7% |
| lopkopības konsultācijas un pakalpojumi | Ieņēmumi no pakalpojumiem | 58 662 | 0,7% |
| augkopības konsultācijas un pakalpojumi | Ieņēmumi no pakalpojumiem | 56 389 | 0,7% |
| mežsaimniecības konsultācijas un pakalpojumi | Ieņēmumi no pakalpojumiem | 291 680 | 3,5% |
| maksas semināri, kursi | Ieņēmumi no pakalpojumiem | 283 732 | 3,4% |
| Pārējie ieņēmumi | Ieņēmumi no pakalpojumiem | 234 393 | 2,8% |
| VLT | LAP tehniskā palīdzība65.05.00. un 65.20.00. | 4 838 171 | 57,8% |
| VZST | ZRP tehniskā palīdzība66.05.00. un 66.20.00. | 451 209 | 5,4% |
| Dotācijas  | valsts dotācija22.05.00. | 149 912 | 1,8% |
| Līgums ar LVAEI par SUDAT | Līgums | 142 873 | 1,7% |
| ārvalstu projekti | ārvalstu projektu finansējums | 25 000 | 0,3% |
| **Kopā** |  | **8 376 145** |   |

## 3.1. Komercdarbības apraksts

LLKC papildus valsts noteiktajiem uzdevumiem sniedz neatkarīgas konsultācijas un pakalpojumus lauksaimniecības (augkopība, lopkopība, ekonomika, grāmatvedība, tālākizglītība), mežsaimniecības, zivsaimniecības un nelauksaimnieciskās uzņēmējdarbības nozarē. Kvalitātes standartu paaugstināšana atbilstoši sabiedrības interesēm galvenokārt ir vērsta uz mikrouzņēmumiem, mazajiem un vidējiem lauksaimniecības, mežsaimniecības un lauku teritoriju nelauksaimnieciskās uzņēmējdarbības uzņēmumiem, kuru iespējas izmantot neatkarīgas konsultācijas un pakalpojumus esošajā tirgū ir ierobežotas, jo konsultāciju un pakalpojumu sniegšanas vietas pieejamība attāluma dēļ nav vienkārša.

Lauksaimniecības izglītība Latvijā profesionālās formālās izglītības jomā ir vāji attīstīta, bet augstākās izglītības iegūšanas iespējas ir tikai vienā vietā – Jelgavā. Ne tikai nepietiekamais lauksaimniecības nozarē nodarbināto izglītības līmenis, bet arī zināšanu trūkums par vides aizsardzības un saimniecību ekonomiskās plānošanas un vadības jautājumiem ir būtiski iemesli, kas kavē inovāciju un modernu tehnoloģiju ienākšanu nozarē, tādējādi negatīvi ietekmējot nozares konkurētspēju kopumā.

LLKC sniegtie pakalpojumi ir lauksaimniecības nozares attīstības veicināšanas instruments apstākļos, kad tirgus nenodrošina neatkarīgu, konsultāciju un pakalpojumu pieejamību. Ievērojot 2. nodaļā minēto informāciju, pēc LLKC iekšējās reorganizācijas ir strukturāli nodalīts komercpakalpojumu virziens un valsts uzdoto uzdevumu virziens. Tas nozīmē, ka valsts uzdoto uzdevumu izpildei piešķirtie valsts budžeta vai Eiropas Savienības līdzekļi netiek izmantoti maksas pakalpojumu nodrošināšanai nozares uzņēmējiem. Ievērojot strukturālo un finanšu nošķirtību, nepastāv tirgus kropļošana~~s~~ risks, jo komercpakalpojumi no sabiedriskajiem līdzekļiem netiek dotēti. Savukārt valsts deleģēto uzdevumu izpildei tiek izmantoti tikai tie līdzekļi, kas piešķirti konkrētā uzdevuma izpildei, jo valsts deleģēto uzdevumu un komercpakalpojumu sniegšanai paredzētās finanšu plūsmas tiek nodalītas, tāpat kā bankas konti ienākošajiem un izejošajiem finanšu līdzekļiem un grāmatvedības uzskaite.

Tirgus nenodrošina lauksaimniekiem un lauku uzņēmējiem visus nepieciešamos pakalpojumus (arī ne grāmatvedības uzskaites pakalpojumu). Dažos novados grāmatvedības pakalpojumi tiek sniegti konkurences apstākļos un LLKC darbojas esošajā tirgū, bet citos novados LLKC darbojas tirgus nepilnības apstākļos. Piemēram, uzziņu meklētājā “Dzeltenās lapas” atrodama informācija, ka Daugavpilī ir 26 grāmatvedības pakalpojumu uzņēmumi, Rēzeknē – 9, Alūksnē – 6, Kārsavā – 1, bet Ludzā, Balvos un Krāslavā nav neviena šāda pakalpojumu sniedzēju. Tas precīzi parāda kopējo situāciju tirgū visā Latvijā. Tajā pašā laikā ir svarīgi, lai lauksaimnieki varētu saņemt **kompleksu pakalpojumu** – ne tikai grāmatvedības uzskaites kārtošanu un nodokļu aprēķinu, bet arī konsultācijas lauksaimnieciskās ražošanas analīzē – ekonomikas konsultācijas, konsultācijas augkopībā, lopkopībā, mežsaimniecībā, lauksaimniecības mehanizācijā, būvniecībā un citās nozarēs. Šie pakalpojumi pēc būtības nav šķirami un izriet cits no cita. Latvijā šādu pakalpojumu lauksaimniekiem un lauku uzņēmējiem nesniedz neviens cits kā tikai LLKC un neatkarīgas konsultācijas un pakalpojumi šajās nozarēs nav pieejami. Ir virkne uzņēmumu, kas piedāvā sagatavot pieteikumus ES atbalsta saņemšanai, bet, tā kā nav piesaistīti nozares eksperti, tiek sagatavoti projekti ar pazeminātu kvalitāti. Vienlaikus Valsts ieņēmumu dienesta vadība ir publiski paziņojusi, ka laukos pakalpojumu sektorā ir izteikti novērojams pelēkais tirgus, arī LLKC (līdz ar citiem neatkarīgiem pakalpojumu sniedzējiem) darbojas nevienlīdzīgas konkurences apstākļos, jo īpaši attiecībā uz grāmatvedības un ekonomikas nozares konsultācijām un pakalpojumiem.

Maksas kursus LLKC organizē tikai tad, kad piedalās sabiedriskajos iepirkumos, vai ir nepieciešama apmācība par atsevišķām ļoti specifiskām tēmām, piemēram, saistībā ar kautuvju darba organizāciju un to personāla kvalifikāciju un sertifikāciju, dzīvnieku pārvadāšanas uzņēmumu personāla izglītošanu un sertifikāciju un tamlīdzīgi. Mežsaimniecības nozarē ir pieejamas neatkarīgas konsultācijas un pakalpojumi kooperatīvu biedriem, bet kooperācija vēl ir vāji attīstīta, kooperatīvi izveidoti tikai dažos novados un tie nepiedāvā konsultāciju un pakalpojumu kompleksu, bet tikai ar nozari saistītās konsultācijas (pakalpojumus). Uzņēmumi, kas iepērk koksni, arī piedāvā pakalpojumus, piemēram, koksnes apjoma noteikšanu cirtē, bet ir pilnīgi skaidrs, ka viņi ir ieinteresētā puse un nevar būt pārliecība, vai meža īpašnieks saņem pareizu un precīzu informāciju.

Tirgus izpēte rāda, ka neatkarīgu konsultāciju un pakalpojumu sniedzēju (tādu, kas par savu galveno uzdevumu neuzskata kādu preču, piemēram, minerālmēslu, augu aizsardzības līdzekļu, barības piedevu pārdošanu) ir ļoti maz (daži pa visu Latviju). Pagaidām Latvijā nav iespējams atrast vairāk par diviem uzņēmumiem augkopībā (katrā strādā viens augkopības konsultants, un vienā no uzņēmumiem tas brauc sniegt pakalpojumus no Dānijas – pārsvarā dāņu zemniekiem, kas saimnieko Latvijā) un vienu lopkopības nozarē. Turklāt tie ir lielo saimniecību pieprasīti eksperti, un viņu pakalpojumi mazajām, perifērijā esošajām saimniecībām nav pieejami lielo izmaksu un attāluma dēļ. Pakalpojumu sniedzēju cenas ir noteiktas pēc savstarpējās vienošanās atkarībā no pakalpojuma (konsultāciju) sarežģītības, skaita, attāluma un tamlīdzīgi. Turklāt minētie neatkarīgie konsultanti dod priekšroku slēgt līgumus tikai par pakalpojumiem ilgākam periodam – sezonai, gadam, kad pakalpojuma kopējā cena ir mērāma vairākos tūkstošos eiro, kas mazām un pat vidējām saimniecībām ir pārāk dārgi. Viņu mērķauditorija aprobežojas ar maksātspējīgāko Latvijas lielsaimnieku konsultēšanu un pakalpojumu sniegšanu (aptuvenā cena ~ 50 EUR/h, kā arī transporta izdevumi). Attiecībā uz transporta izmaksām, ja pieņemam, ka viena kilometra izmaksas bez cenā iekļauta laika patēriņa ir EUR 0,30, bet LLKC maksimālais attālums no biroja līdz saimniecībai un atpakaļ ir 100 km, tad izmaksas ir EUR 30. Ja pakalpojumu sniedzējā uzņēmumā ir viens speciālists, tad attālums var sasniegt vismaz 600 km abos virzienos un tikai transporta izmaksās vien veidos EUR 180, bet pie tām vēl ir jāpieskaita paša pakalpojuma cena. Līdz ar to LLKC, ievērojot 26 reģionālo biroju izvietojumu visā Latvijā, var nodrošināt zemāku kopējo pakalpojuma cenu pēc iespējas tuvāk saimniecību atrašanās vietai. Tas nozīmē, ka maziem un vidējiem uzņēmumiem (īpaši attāliem no attīstības centriem, pierobežā) teorētiski šis pakalpojums ir pieejams, bet praktiski to saņemt ir neiespējami. Maksimālā LLKC stundas izcenojuma likme ir 30 EUR/h. 13,6% no visiem LLKC sniegtajiem pakalpojumiem tiek sniegti tieši Austrumu pierobežas teritorijās.

Zemkopības ministrijai ir svarīgi nodrošināt, lai konsultācijas un pakalpojumi būtu pieejami visā Latvijas teritorijā, kā arī lai visā Latvijas teritorijā tiktu iegūta ticama, kvalitatīvi apstrādāta informācija par lauku saimniecību datiem.

Ievērojot iepriekšminēto, secināms, ka LLKC sniegtie komercpakalpojumi 26 reģionālajos birojos visā Latvijā novērš minētās tirgus nepilnības. LLKC spēj nodrošināt minimālās izmaksas sniegtajiem pakalpojumiem, jo LLKC dalībnieki nav izvirzījuši kapitālsabiedrībai uzdevumu iegūt noteiktu peļņu. Pakalpojumi tiek sniegti par cenu, kas pilnībā sedz pakalpojuma izmaksas, tai skaitā attīstībai nepieciešamās izmaksas. Tādējādi netiek kropļots tirgus, bet gan novērstas tirgus nepilnības, neizmantojot valsts budžeta dotācijas. Komercpakalpojumiem ir būtiska vieta LLKC darbībā. 2014. gadā komercieņēmumu daļa sasniedza 32,4 % no kopējā apgrozījuma. Kopējais komercdarbības finanšu apmērs 2014. gadā bija 2,5 miljoni EUR.

LLKC sniegtie pakalpojumi pozitīvi ietekmē citus sabiedrības funkcionēšanas un attīstības aspektus, piemēram, pakalpojumu ņēmēju grāmatvedības dati tiek apstrādāti vienotā sistēmā, līdz ar to izmaksu posteņi ir salāgoti un izmantojami lauksaimniecības produkcijas pašizmaksas aprēķiniem, Saimniecību uzskaites datu tīkla (turpmāk – SUDAT) datu, kā arī investīciju u.c. projektu sagatavošanai. Profesionālo pakalpojumu sniegšanas laikā aktīvi tiek izmantotas nozaru speciālistu zināšanas, tā veicinot izaugsmi profesionālajos sektoros augkopībā, lopkopībā u.c.

SUDAT datu sagatavošanā LLKC pilda grāmatvedības biroja uzdevumus. Šāds deleģējums LLKC ir dots, jo LLKC sniedz maksas grāmatvedības pakalpojumus visā valsts teritorijā, tāpēc spēj apkopot lauku saimniecību grāmatvedības datus pēc vienotas metodoloģijas (60% no SUDAT informāciju sniedzošajām saimniecībām ir LLKC grāmatvedības klienti) un par zemāku cenu (to nodrošina vienota grāmatvedības uzskaites sistēma un kontu plāni, sistēmisks metodoloģiskais atbalsts, sistematizēta grāmatvežu apmācība SUDAT datu iegūšanai un apstrādei visā Latvijas teritorijā, to tālākai nodošanai Agroresursu un ekonomikas institūtam (līdz 2015. gada 31. decembrim – Latvijas Valsts agrārās ekonomikas institūtam)). LLKC iesaiste SUDAT datu iegūšanā un apstrādē nodrošina ticamu un operatīvu informāciju politikas veidotājiem lēmumu pieņemšanai.

1. **Valsts līdzdalība kapitālsabiedrībā**

Atbilstoši Saeimā 2015. gada 22. oktobrī pieņemtajiem grozījumiem Valsts pārvaldes iekārtas likumā tā 88. panta pirmajā daļā noteikts, ka publiskā persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā gadījumā, ja tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā.

**LLKC vispārējais stratēģiskais mērķis** ir **sniegt lauku uzņēmējiem, organizācijām un iedzīvotājiem konsultācijas un pakalpojumus saistībā ar nozares ražošanas procesu, grāmatvedību un biznesa plānošanu, veicināt lauku un zivsaimniecības attīstību, sekmējot uzņēmējdarbības uzsākšanu un ekonomisko efektivitāti, kā arī, veicot pētījumus, izglītot un informēt sabiedrību un atbalstīt inovācijas lauku attīstībā un zivsaimniecībā**.

LLKC normatīvajos aktos deleģētos pienākumus nav iespējams kvalitatīvi izpildīt bez sasaistes ar komercpakalpojumu sniegšanu. Valsts līdzdalība kapitālsabiedrībā dod iespēju gan mikrouzņēmumiem un mazajiem uzņēmumiem laukos, gan valstij saņemt pakalpojumus par pieņemamām cenām visā valsts teritorijā. Lauksaimniekiem, mežsaimniekiem un zivsaimniekiem nepieciešamo pakalpojumu pieejamības raksturojums neatšķiras no citu nozaru pakalpojumiem. Brīva, neregulēta tirgus apstākļos komercpakalpojumi tiek attīstīti un uzturēti vietās, kurās ir lielāks maksātspējīgo klientu skaits, bet pakalpojumu pieejamība nav pietiekama teritorijās, kas atrodas tālāk no attīstības centriem, kā arī pierobežas teritorijās, īpaši Latgalē.

Latvijas Nacionālā Attīstības plāna (NAP) Rīcības virzienā “Ekonomiskās aktivitātes veicināšana reģionos – teritoriju potenciāla izmantošana” ir noteikti divi mērķi, t.i., nodrošināt priekšnoteikumus uzņēmējdarbības attīstībai un jaunu darbavietu radīšanai ražošanas un pakalpojumu sektorā reģionos, kā arī radīt priekšnoteikumus ekonomiskās aktivitātes uzlabošanai Austrumu pierobežā.

Savukārt LAP paredz finansējumu lauku attīstības veicināšanai. Lai LAP līdzekļi pilnvērtīgi tiktu izmantoti NAP izvirzīto mērķu īstenošanai, ir nepieciešami pakalpojumi, kurus tirgus nenodrošina visā Latvijas teritorijā. Tāpēc viens no LLKC uzdevumiem ir sniegt nepieciešamos pakalpojumus lauksaimniecības, mežsaimniecības, zivsaimniecības un lauku attīstības jomā visā Latvijas teritorijā, jo īpaši Latvijas Austrumu pierobežas teritorijās.

NAP Rīcības virzienā “Dabas un kultūras kapitāla ilgtspējīga apsaimniekošana” ir noteikti ar lauksaimniecības, mežsaimniecības un zivsaimniecības nozari tieši saistīti uzdevumi, kurus ir iespējams izpildīt tikai ar ilgtspējīgu līdzsvaru starp sabiedrisko atbalstu, informēšanas un izglītošanas pasākumiem un profesionālām konsultācijām visā Latvijas teritorijā par saprātīgām izmaksām, un to var panākt tikai tad, ja pakalpojuma sniedzējs atrodas netālu no tā sniegšanas vietas, bet uzdevuma izpildi veicinošs apstāklis ir viena pakalpojumu sniedzēja esamība Latvijas teritorijā (īpaši no attīstības centriem attālos un pierobežas rajonos) visam pasākumu kompleksam.

NAP mērķu un uzdevumu izpilde Latvijas lauku teritorijās (īpaši tajās, kas atrodas attālu no attīstības centriem un pierobežas teritorijās) nav iespējama bez valsts līdzdalības uzņēmējdarbībā, ar kuru tiek novērsta tirgus nepilnība, bet, veicinot arī Latvijas Austrumu pierobežas lauku teritoriju attīstību, tiek sniegti pakalpojumi, kas ir stratēģiski svarīgi gan valsts, gan pašvaldību administratīvās teritorijas attīstībai un sabiedrības integrācijas veicināšanai un nodrošināšanai.

1. **Juridiskā riska izvērtējums**

 Saglabājot kapitālsabiedrības statusu, tiek saglabāta iespēja mainīt īpašnieku struktūru, par līdzīpašniekiem iesaistot citas lauku NVO, jo tas palielinātu sabiedrības iesaistīšanu kapitālsabiedrības mērķu noteikšanā un sasniegšanā. Lai nodrošinātu kvalitatīvu valsts izvirzīto mērķu izpildi, LLKC izmanto pieredzi, kas iegūta, sniedzot kompleksus, no preču pārdošanas neatkarīgus pakalpojumus un aptverot visas jomas – augkopību, lopkopību, mežsaimniecību, grāmatvedību, ekonomiku.

# 6. Finanšu riska izvērtējums

1. Lai LLKC laikus un kvalitatīvi spētu pildīt valsts deleģētos uzdevumus, kā arī pilnveidotu komercpakalpojumu klāstu, LLKC nepieciešami regulāri kapitālieguldījumi pamatlīdzekļos un infrastruktūrā. LLKC kapitālsabiedrības statusā var viegli piesaistīt kredītresursus infrastruktūras pilnveidošanai un saimnieciskās darbības uzlabošanai. Ar laicīgiem kapitālieguldījumiem LLKC var uzturēt un pilnveidot esošos kvalitātes rādītājus gandrīz visās savas darbības jomās, gan pildot valsts deleģētos uzdevumus, gan sniedzot komercpakalpojumus ar augstu pievienoto vērtību. Mainot kapitālsabiedrības statusu un reorganizējot LLKC publiskās aģentūras statusā, aģentūrai nebūs iespējams īstenot kapitālieguldījumus valstij stratēģiski svarīgajās jomās, kā to nodrošina LLKC, turklāt pastāv risks, ka pēc reorganizācijas pakalpojumus, kam nepieciešami augstas kvalitātes standarti, sabiedrība varēs saņemt tikai vairākus gadus vēlāk pēc būtiskiem ieguldījumiem no valsts budžeta. Publiskās aģentūras statusā valstij būs jāfinansē būtiska daļa amortizācijas izdevumu, kas patlaban tiek segti no LLKC komercdarbības ieņēmumiem, kā arī esošo kredītu atmaksa.

2. Atbilstoši Publiskas personas kapitāla daļu un kapitālsabiedrību pārvaldības likuma 162. un 163. pantam, kur noteikta kapitālsabiedrības iespējamās pārveidošanas par valsts aģentūru kārtība, tā būtībā nozīmētu kapitālsabiedrības likvidāciju un izslēgšanu no komercreģistra. Šāda rīcība, neskatoties uz prasījuma summas lielumu un kredītsaistību atmaksas termiņu, radītu pamatu kreditoriem pieteikt savu prasījumu nekavējošu izpildi. Atbilstoši LLKC 2014. gada pārskata datiem kapitālsabiedrības ilgtermiņa un īstermiņa kredītsaistības 2014. gada 31. decembrī bija 2,9 miljonu eiro apmērā.

3. Reorganizējot LLKC no kapitālsabiedrības par publisku aģentūru, valstij būs jāatsakās no sabiedrībai svarīgiem un nepieciešamiem komercdarbības pakalpojumiem un jāpārņem LLKC attiecīgais pieskaitāmo izmaksu slogs. Pēc mūsu aprēķiniem, netiešo izmaksu daļa, kas tiek attiecināta uz komercpakalpojumiem, gadā veido aptuveni 584 tūkst. eiro. Izveidojot publisku aģentūru, valstij būtu jāfinansē, piemēram, visi administrācijas izdevumi no valsts budžeta. Tas nozīmē, ka ministrijai ir ievērojami racionālāk administrēt LLKC kapitālsabiedrības statusā, turklāt valsts interesēs ir panākt mazākas kopējās izmaksas par deleģēto uzdevumu izpildi.

4. Pamatojoties uz Eiropas Savienības tiesību aktos noteiktajiem dalībvalstu pienākumiem, LLKC katru gadu pēc vienotas metodikas nodrošina SUDAT datu savākšanas, apstrādes un kontroles darbību 1000 lauku saimniecībām visā Latvijā. SUDAT informācija tālāk tiek izmantota par nozīmīgu informācijas avotu lauksaimniecības un lauku attīstības analīzei un politikas veidošanai ne vien Latvijā, bet arī visā Eiropas Savienībā. Lielākā daļa datu Latvijā tiek iegūta no saimniekiem (aptuveni 600 saimniecībām), kas ir LLKC grāmatvedības komercpakalpojuma klienti. Datu sistēmas efektivitāti nodrošina tas, ka LLKC klientiem grāmatvedības uzskaite tiek sniegta pēc vienota kontu plāna, un tas ievērojami mazina kļūdu iespējamību un uzlabo datu ticamību. Ja LLKC tiktu reorganizēta par publisku aģentūru, tai būtu jāatsakās no grāmatvedības pakalpojuma sniegšanas, un līdz ar to būtu ievērojami apdraudēta kvalitatīvu datu ieguve no lauku saimniecībām, kā arī Latvijas saistību izpilde par šādu datu nodrošināšanu Eiropas Savienības institūcijām.

5. Saskaņā ar Publiskas personas kapitāla daļu un kapitālsabiedrību pārvaldības likuma 164. pantu pēc kapitālsabiedrības likvidācijas iestādes (publiskās aģentūras) vadītājs divu mēnešu laikā pēc iestādes (aģentūras) darba sākuma rakstveidā paziņo attiecīgajam darbiniekam (amatpersonai) par grozījumiem darba līgumā, ievērojot Valsts un pašvaldību institūciju amatpersonu un darbinieku atlīdzības likumā noteikto. Ja darbinieks pēc paziņojuma saņemšanas nepiekritīs noteiktajiem grozījumiem darba līgumā vai mēneša laikā nesniegs atbildi, vadītājam ar darbinieku jāizbeidz darba tiesiskās attiecības. Šāda situācija rada būtisku risku, ka īsā laikā LLKC var tikt izbeigtas darba tiesiskās attiecības ar ievērojamu skaitu darbinieku, bet tas varētu radīt traucējumus vai pat pārtraukumu LLKC pamatfunkciju izpildē. Tas nozīmē, ka ne tikai būtiski samazinātos ieņēmumi no aģentūras sniegtajiem pakalpojumiem, bet arī iekasēto nodokļu apmērs valsts budžetā. Tajā pašā laikā, neskatoties uz darba tiesisko attiecību izmaiņām, LLKC būs jāatrod jauni pietiekami kvalificēti darbinieki vai jāspēj īsā periodā apmācīt jaunus speciālistus, lai pēc iespējas nodrošinātu pamatfunkciju izpildes nepārtrauktību (atjaunošanu) iespējami īsākā laikā. Personāla sastāva maiņa, ievērojot LLKC esošo pieredzi personālvadībā, radīs būtiskus papildu izdevumus, jo būs nepieciešami ārpakalpojumi – ekspertu piesaiste.

# 7. Kapitālsabiedrības darbība aģentūras statusā

Darba grupa rekomendēja mainīt LLKC juridisko statusu uz valsts aģentūru, jo tās darbība pēc būtības atbilstu valsts aģentūras statusam.

**Priekšrocība** LLKC darbībai valsts aģentūras statusā ir tā, ka valsts samazinātu savu līdzdalību uzņēmējdarbībā.

**Par trūkumu** jeb negatīvo aspektu jāuzskata neiespējamība nodrošināt uz klientu orientētu pakalpojumu klāstu, elastīgi ievērojot klientu vajadzības. Turklāt, tā kā aģentūra nedarbojas kā komersants, tā nevar tikt iesaistīta komercpakalpojumu sniegšanā lauksaimniecības nozarēs (augkopībā, lopkopībā u.c.), kā arī lauksaimniecības uzņēmumu grāmatvedības uzskaites vešanā. Tas nozīmē, ka būtu apgrūtināta pieeja nozares faktiskajiem operatīvajiem datiem, kas nepieciešami politikas plānošanai un kas tiek iegūti, pastāvīgi kontaktējoties ar lauksaimniekiem un analizējot viņu grāmatvedības uzskaites datus.

 Aģentūras gan valstij, gan komersantiem sniegto pakalpojumu izmaksas palielināsies, ja tiks zaudētas vai netiks papildinātas zināšanas, kas iegūstamas tikai līdz ar komercsabiedrību raksturojošu pakalpojumu sniegšanu (piem., konsultācijas nozares pārstāvjiem tirgus krīzes apstākļos). Ja LLKC tiek pārveidota par aģentūru, palielinās “pelēkā tirgus” palielināšanās draudi laukos pakalpojumu sfērā, kur pakalpojumus sniedz bijušie vai esošie dažādu uzņēmumu un valsts iestāžu grāmatveži, ekonomisti un citi speciālisti. Tā kā kapitālsabiedrības biedrs ir arī NVO, tās pārveide par valsts aģentūru samazinās nevalstiskā sektora tiešo ietekmi uz lauku attīstības procesiem.

# 8. Priekšlikumi turpmākai rīcībai

Valsts līdzdalība LLKC, kurā Zemkopības ministrija ir valsts kapitāla daļu turētāja, atbilst gan spēkā esošajiem Valsts pārvaldes iekārtas likuma 88. panta pirmās daļas 1., 3. un 6.punktā ietvertajiem nosacījumiem, gan arī jaunajiem Valsts pārvaldes iekārtas likuma 88. panta pirmās daļas 1. un 2. punkta nosacījumiem, kas stājās spēkā 2016. gada 1. janvārī. Proti, publiska persona var iegūt (jau ir iegūta) līdzdalību esošā kapitālsabiedrībā, ja tirgus nav spējīgs nodrošināt sabiedrības interešu īstenošanu. Viens no publiskās personas līdzdalības LLKC kapitāldaļu turētāja statusā mērķiem ir pakalpojumu nodrošināšana nozarē, kurā atbilstoši sabiedrības interesēm nepieciešams nodrošināt augstāku kvalitātes standartu un pieejamību.

2016. gada 2. martā notikušajā Lauksaimnieku nevalstisko organizāciju konsultatīvās padomes sēdē pēc konsultācijām ar nozares organizācijām par LLKC turpmāko juridisko statusu padomes sastāvā ietilpstošās nevalstiskās organizācijas atbalstīja viedokli par LLKC komercsabiedrības saglabāšanu statusā un tika pieņemts attiecīgs lēmums, lai arī turpmāk varētu sniegt gan sabiedriskos pakalpojumus, gan arī konsultācijas un pakalpojumus lauksaimniecības, mežsaimniecības un zivsaimniecības nozares pārstāvjiem visā Latvijas teritorijā.

Pastāv vairāki būtiski argumenti LLKC kapitālsabiedrības darbības statusa saglabāšanai:

1) lai nodrošinātu kvalitatīvu valsts izvirzīto mērķu izpildi, SIA „Latvijas Lauku konsultāciju un izglītības centrs” izmanto informāciju un pieredzi, kas iegūta, sniedzot kompleksus, no preču pārdošanas neatkarīgus pakalpojumus un aptverot visas jomas – augkopību, lopkopību, mežsaimniecību, grāmatvedību, ekonomiku. Tas nozīmē, ka darbiniekiem nepieciešami ikdienas kontakti ar lauksaimniekiem, mežsaimniekiem, zivsaimniekiem un citiem lauku uzņēmējiem, lai iedziļinātos dažādu lauku uzņēmumu saimnieciskās darbības aspektos, jo tas nodrošina informācijas iegūšanu sabiedrisko pakalpojumu sniegšanai, bet minētā informācija un pieredze nav iegūstama, izmantojot publiskās aģentūras statusu. Tādējādi izvirzītie mērķi visefektīvāk sasniedzami, saglabājot kapitālsabiedrības statusu;

2) tā kā kapitālsabiedrības mērķi un uzdevumi ir cieši saistīti ar lauksaimniecību, mežsaimniecību, nelauksaimnieciskās uzņēmējdarbības attīstību laukos un lauku attīstību, tos īstenot iespējams tikai tad, ja kapitālsabiedrības kapitāla daļu turētājs ir nozares atbildīgā ministrija, t.i., Zemkopības ministrija;

3) tā kā kapitālsabiedrības dalībnieku sastāvā ir arī sabiedriska organizācija, saglabājot kapitālsabiedrības statusu, tiek saglabāta arī iespēja mainīt īpašnieku struktūru, par līdzīpašniekiem iesaistot citas lauku NVO un tā palielinot sabiedrības iesaistīšanos kapitālsabiedrības mērķu noteikšanā un sasniegšanā vai pat pilnīgai kapitālsabiedrības privatizācijai tālākā nākotnē;

4) kā detalizēti izklāstīts 4. nodaļā, izpildīt Nacionālā attīstības plāna mērķus un uzdevumus Latvijas lauku teritorijās (īpaši tajās, kas atrodas attālu no attīstības centriem un pierobežas teritorijās) nav iespējams bez valsts līdzdalības uzņēmējdarbībā, kurā tiek novērsta tirgus nepilnība, bet, veicinot Latvijas Austrumu pierobežas lauku teritoriju attīstību, tiek sniegti arī pakalpojumi, kas ir stratēģiski svarīgi gan valsts, gan pašvaldību administratīvās teritorijas attīstībai un sabiedrības integrācijas veicināšanai un nodrošināšanai;

5) lemjot par LLKC pārveidošanu par valsts aģentūru, būtu jāņem vērā šādi trūkumi valsts aģentūru darbības tiesiskajā regulējumā, kuri apgrūtina privāto tiesību subjektu darbības principu izmantošanu to darbībā:

a) atbilstoši Valsts pārvaldes iekārtas likumam publiska aģentūra ir tiešās pārvaldes iestāde, savukārt atbilstoši likumam “Par budžetu un finanšu vadību” – budžeta nefinansēta iestāde;

b) valsts aģentūras nodarbināto atalgojums ir iekļauts Valsts un pašvaldību institūciju amatpersonu un darbinieku atlīdzības likumā, kas neļauj maksāt darba tirgum atbilstošu, konkurētspējīgu atalgojumu. Savukārt LLKC jau šobrīd kā valsts kapitālsabiedrībai ir problemātiski nodrošināt konkurētspējīgu atalgojumu atsevišķu nozaru un jomu speciālistiem, pēc kuriem ir liels pieprasījums nozares privātajā sektorā, ievērojot šādu speciālistu trūkumu valstī kopumā, un valsts aģentūras statusā tas nebūtu iespējams;

c) visa aģentūras manta ir publiskās personas īpašums, bet tas neveicina saimniecisku un racionālu rīcību ar lietošanā esošo mantu, ne arī atbilstošus ieguldījumus tās uzturēšanā;

Izvērtējot iepriekš ziņojuma tekstā un šajā nodaļā minētos riska faktorus LLKC kā kapitālsabiedrības pārveidošanai par valsts aģentūru, ministrija uzskata, ka LLKC darbība arī turpmāk ir turpināma esošajā – kapitālsabiedrības – statusā, saglabājot valsts līdzdalību kapitālsabiedrībā ar Zemkopības ministriju kā valsts kapitāla daļu turētāju.

Zemkopības ministrs J.Dūklavs

02.06.2016. 9:50

4278

Budžeta un finanšu departamenta

Valsts īpašuma nodaļas vadītājs

Pēteris Lībietis

29756240, Peteris.Libietis@zm.gov.lv